Дэвіз сёлетняга Зорнага паходу як нельга лепш адпавядае і зместу традыцыйнага мерапрыемства БДПУ, і ўражанням яго ўдзельнікаў. Сапраўды, для кожнага чалавека Радзіма з’яўляецца найвялікшай каштоўнасцю. А любоў да яе такая шматгранная: яна і ў захапленні прыгажосцю беларускіх краявідаў, і ў цікавасці да мінулага і сучаснасці роднага краю, і ва ўсведамленні мужнасці і мудрасці нашых славутых землякоў. Ды зорнікі не толькі спасцігалі хараство розных куточкаў нашай Бацькаўшчыны, але і дарылі яе жыхарам свае веды і таленты, шчодра дзяліліся пазітывам і дабрынёй. Хутка ўсе ўдзельнікі нядаўняй вандроўкі збяруцца разам, каб падвесці вынікі, атрымаць заслужаныя ўзнагароды і словы падзякі. А пакуль – некалькі эпізодаў з калейдаскопу зорных падзей.